The Canterbury Tales; EPILOGUE

by Geoffrey Chaucer

Part 17

EPILOGUE

The wordes of the Hoost to the Phisicien and the Pardoner.

Oure Hooste gan to swere as he were wood;
"Harrow!" quod he, "by nayles and by blood!
This was a fals cherl and a fals justice!
As shameful deeth as herte may devyse
Come to thise juges and hire advocatz!

Algate this sely mayde is slayn, allas!
Allas! to deere boughte she beautee!
Wherfore I seye al day, as men may see
That yiftes of Fortune and of Nature
Been cause of deeth to many a creature.

(Hir beautee was hir deeth, I dar wel sayn;
Allas, so pitously as she was slayn!)
Of bothe yiftes that I speke of now
Men han ful ofte moore harm than prow.
But trewely, myn owene maister deere,

This is a pitous tale for to heere.
But nathelees, passe over is no fors;
I pray to God so save thy gentil cors,
And eek thyne urynals and thy jurdanes,
Thyn ypocras and eek thy Galianes

And every boyste ful of thy letuarie,
God blesse hem, and oure lady Seinte Marie!
So moot I theen, thou art a propre man,
And lyk a prelat, by Seint Ronyan.
Seyde I nat wel? I kan nat speke in terme;

But wel I woot thou doost myn herte to erme,
That I almoost have caught a cardyacle.
By corpus bones, but I have triacle,
Or elles a draughte of moyste and corny ale,
Or but I heere anon a myrie tale,

Myn herte is lost, for pitee of this mayde!
Thou beelamy, thou Pardoner," he sayde,
"Telle us som myrthe or japes right anon."
"It shal be doon," quod he, "by Seint Ronyon;
But first," quod he, "heere at this ale-stake,

I wol bothe drynke and eten of a cake."
And right anon the gentils gonne to crye,
"Nay, lat hym telle us of no ribaudye!
Telle us som moral thyng that we may leere
Som wit, and thanne wol we gladly heere!"